Daniel Oprița vrea să plece de la CSA Steaua! Chiar tehnicianul a fost cel care a făcut dezvăluirea.
Ajuns la 42 de ani, Daniel Oprița a spus că, până în momentul de față, oficialii din Ghencea nu i-au propus prelungirea și că a fost nevoit să negocieze cu mai multe formații.
Daniel Oprița vrea să plece de la CSA Steaua
Totuși, acesta a dat de înțeles că vrea să plece de la cârma formației militare, având în vedere că aceasta nu are niciun obiectiv, dat fiind faptul că nu are drept de promovare în Liga 1.
„Aștept să îmi termin contractul. Cinci ani (n.r. – de când e la CSA Steaua), chiar dacă trei au fost fără un obiectiv, e Steaua, sunt suporterii și ești obligat să… realizezi lucruri și să mulțumești oamenii.
Sunt discuții și la Liga 2 și la Liga 1.
Dacă vor dori să continuăm și lucrurile vor fi cum trebuie și vom avea un obiectiv și un buget care să ne permită să intrăm în play-off, să ne batem pentru primele locuri, așa da, dacă nu n-aș mai vrea să continui”, a spus Daniel Oprița, potrivit sport.ro.
Acest sezon de Liga a 2-a a fost un adevărat dezastru pentru CSA Steaua. Roș-albaștrii din Ghencea nu au reușit să se califice în play-off, după ce au terminat sezonul regulat doar pe poziția a 8-a.
Marius Lăcătuş, semnal de alarmă pentru CSA Steaua
Marius Lăcătuş le cere explicaţii celor de la CSA Steaua. Acesta vrea să afle ce au de gând să facă oficialii cu echipa din Ghencea, date fiind şi rezultatele din acest an.
„Fiara” este convins că mulţi fani vor începe să o susţină pe FCSB, dacă situaţia de la CSA Steaua nu se va schimba. Acesta îşi doreşte ca un oficial al Ministerului să iasă public pentru a explica ceea ce se întâmplă la echipă.
„În ceea ce privește Steaua, eu am mai spus-o de ‘n’ ori. Parcă de acolo nimeni nu-și asumă responsabilitatea de a ieși să spună ce au de gând să facă cu această echipă.
Sunt foarte mulți suporteri steliști, dat atât timp cât nu există un plan de viitor, sigur că lumea încet-încet poate va renunța la ideea de a mai fi alături de Steaua.
Probabil vor fi alături de FCSB, dacă rezultatele vor veni în continuare, poate vreo calificare în cupele europene, în grupe… Lumea poate ar bascula.
Mă refer la lumea care este neutră, nu mă refer la suporterii adevărați ai Stelei, cei din Peluza Sud. Mi-aș dori ca cineva din Minister, cineva din cadrul clubului, iar aici cel mai în temă să spună aceste lucruri ar fi comandantul clubului, să dea o declarație, să iasă cu ceva public.
Atunci să vedem și noi ce se dorește să se facă cu această echipă, pentru că al fi al treilea an când ei nu au drept de promovare, nu? Nu mi se pare un lucru deloc normal”, a declarat Marius Lăcătuş, conform digisport.ro.